
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 06 mai 2019
Nr.4c-11/88
RAPORT 
asupra propunerii legislative pentru modificarea şi completarea Legii educaţiei naţionale nr.1/2011
(Plx. 79/2019)
1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 79 din 20 martie 2019, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea şi completarea Legii educaţiei naţionale nr.1/2011.
Pentru întocmirea raportului, Comisia a analizat avizul favorabil al Comisiei juridice, de disciplină și imunități, avizul negativ al Comisiei pentru drepturile omului, culte și problemele minorităților naționale, avizul favorabil al Comisiei pentru egalitatea de șanse pentru femei și bărbați, avizul favorabil al Consiliului Legislativ nr. 186/15.03.2019 și avizul nefavorabil al Consiliului Economic și Social nr. 1117/12.03.2019, Punctul de vedere negativ al Ministerului Educației Naționale nr. 8584F/25.04.2019.
Propunerea legislativă are ca obiect de reglementare modificarea şi completarea Legii educației naționale nr.1/2011, cu modificările și completările ulterioare. Potrivit expunerii de motive, se are în vedere modificarea art. 234, în sensul ca, la sesizarea unuia sau a mai multor factori implicaţi în procesul educaţional (angajaţi, părinţi, elevi, organizaţii sindicale), inspectoratul şcolar să poată solicita un examen medical complet al angajatului vizat de sesizare.
      
2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.

La lucrările Comisiei au fost prezenţi un număr de 18 deputaţi, din totalul de 24 membri ai Comisiei. 


În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative a participat ca invitat domnul Petru Andea, secretar de stat în cadrul Ministerului Educației Naționale.  

3. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este primă Cameră sesizată.
4.  În urma dezbaterii, în şedinţele din 15 aprilie și 6 mai 2019, Comisia a propus, cu unanimitatea voturilor celor prezenți, respingerea propunerii legislative având în vedere că textul inițiativei a fost preluat ca amendament în cuprinsul propunerii legislative pentru modificarea şi completarea Legii educaţiei naţionale nr.1/2011 (Plx. 77/2019), conform prevederilor art. 68 din Regulamentul Camerei Deputaţilor, republicat.

